 NA MWANGI MUIRURI WADAU mbalimbali katika Kaunti ya Murang’a wameitaka Tume ya Uwiano wa Kitaifa (NCIC) kumwadhibu Mbunge Mwakilishi wa Kike wa Murang’a Bi Betty Maina kwa madai kuwa anachochea uhasama. Hii ni baada ya hotuba yake ya Ijumaa iliyopita akiwa katika eneobunge la Kandara ambapo alimshambulia mwandishi wa habari wa Standard Bw Boniface Gikandi ikidaiwa kuwa alimchukulia si wa asili ya Kaunti ya Murang’a. Inadaiwa Bi Maina alidai kwamba Bw Gikandi ni wa kutoka Kaunti ya Laikipia na hivyo basi hafai kuingilia masuala ya Kaunti ya Murang’a. Baraza la wazee likiongozwa na Joseph Kaguthi lilisema kwamba “ni jukumu la kila kiongozi kuchunga matamshi yake hadharani na hasa anapowazomea mahasimu”. Mwenyekiti wa dini asili katika eneo hilo, Askofu Reuben Nyutu, alitaja matamshi hayo ya Bi Maina kama yaliyolenga kuchochea hisia za kimaeneo ili wafuasi wake waanze kuwachukia wasio wa Kaunti ya Murang’a lakini hufanya kazi hapo. Mwenyekiti wa vuguvugu la wanademokrasia wachanga Mlima Kenya Bi Cecily Murugi alisema kwamba matamshi ya Bi Maina ni hatari kwa umoja wa Kaunti za Mlima Kenya ikizingatiwa kwamba kuna wengi ambao sio wazaliwa wa maeneo ambayo wanafanyia kazi. Katika msingi huo, aliitaka NIC iwazie kumwadhibu Bi Maina “ili arejeshwe katika mkondo wa kutumia maneno yake kwa njia ya kuunganisha Wakenya wala sio kuwatenganisha”. Vuguvugu la kijamii la Mihiriga Nenda ambalo hutetea utamaduni wa jamii za Mlima Kenya katika taarifa ulimtaka Bi Maina aelewe kwamba cheo chake kisiasa kinampa hadhi ya mama wa kaunti “na kawaida ya mzazi sio kuchochea hisia za utengano bali anafaa kuwa mfano wa kupalilia umoja”. Vuguvugu hilo lilisema kwamba “Bi Maina amejijengea nembo tofauti na ya mtangulizi wake katika wadhifa huo Bi Sabina Chege ambaye hakuwa na sifa za aina hiyo”. [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  